<classify> Azam iliyosonga mbele kwenye mashindano ya Kombe la Caf kwa kuitoa Bidvest Wits ya Afrika Kusini na kufuzu Nusu Fainali Kombe la FA kwa kuitoa Tanzania Prisons, leo watakuwa wageni wa timu ya Toto Africans kwenye Uwanja wa CCM Kirumba, Mwanza.Kimsingi ratiba za mechi za kimataifa kwa Yanga na Azam ndizo zinazozifanya timu hizo kuwa nyuma kwa michezo mitatu ukilinganisha na timu nyingine za Ligi Kuu na hivyo Bodi ya Ligi kuamuru wawakilishi hao wa Tanzania kwenye mashindano ya kimataifa kumaliza viporo vyao ndipo timu nyingine ziendelee na mechi zao.Mechi za leo ni muhimu kwenye kinyanganyiro cha mbio za ubingwa kwa Yanga na Azam na muhimu pia kwa klabu za Kagera Sugar na Toto Africans kuhakikisha zinabaki kwenye ligi hiyo msimu ujao.Simba ndio inaongoza ligi hiyo ikiwa na pointi 57 ikifuatiwa na Yanga na Azam zenye pointi 50 kila moja, lakini Simba yenyewe ikiwa mbele kwa michezo mitatu baada ya kucheza michezo 24 mpaka sasa.Yanga na Azam hazina budi kushinda mechi zao za leo kuweka matumaini yao hai ya kushinda taji la Ligi Kuu msimu huu, kwani sare ama kupoteza mechi za leo zitaongeza nafasi kwa Simba kushinda taji hilo kwa mara ya kwanza katika kipindi cha zaidi ya misimu mitatu.Kagera Sugar na Toto sio timu rahisi kama ambavyo ingeweza kudhaniwa kwani ili nazo ziendelee kubaki kwenye Ligi Kuu hazina budi kupata matokeo kwenye mechi kupata ushindi dhidi ya Yanga na Azam na ndipo ugumu wa mechi zenyewe unapokuja.Kagera Sugar inashika nafasi ya 10 ikiwa na pointi 25 na Toto inashika nafasi ya 13 ikiwa na pointi 23 na kutokana na kukaribiana kwa pointi na timu nyingine bado timu hizo mbili haziko salama sana kwenye kubaki Ligi Kuu msimu ujao.Kwenye mchezo wa kwanza Yanga uliochezwa Uwanja wa Ali Hassan Mwinyi Tabora, Yanga iliibuka na ushindi wa mabao 2-0 dhidi ya Kagera Sugar, wakati Azam ikipata ushindi wa bao 1-0 dhidi ya Toto Africans kwenye Uwanja wao wa Chamazi.Yanga na Azam zinataka ubingwa lakini Kagera Sugar na Toto zinapambana kubakia kwenye Ligi Kuu msimu ujao na hali hii inafanya mechi hizi za leo kuwa ngumu kwa kila upande na mwamuzi atabaki kuwa dakika 90 za mechi hizo.Naye Joachim Nyambo anaripoti kutoka Mbeya kuwa timu ya Mbeya City jana iliifunga Coastal Union mabao 4-0 Uwanja wa Sokoine mjini humo. Wafungaji wa Mbeya City ni Salvatory Nkulula aliyefunga mawili, Hassan Mwasapili na Ditram Nchimbi. Mchezo mwingine jana ulikuwa kati ya Mtibwa Sugar na Mwadui uliomalizika kwa Mtibwa kushinda mabao 2-1.  <topic>: MICHEZO 